Spennan á toppi úrvalsdeildar kvenna í körfubolta magnaðist í gærkvöld þegar Íslandsmeistarar Vals lögðu topplið Njarðvíkur. Þá hafði Keflavík betur í Suðurnesjaslagnum við Grindavík.
Fyrir leikinn í gær var Njarðvík með fjögurra stiga forskot á Val á toppi deildarinnar. En það voru Valskonur sem voru með yfirhöndina frá fyrstu mínútu og í hálfleik var munurinn þegar kominn í 19 stig, 44-25. Njarðvíkingar söxuðu á forskotið í þriðja leikhluta og í upphfai þess fjórða var munurinn kominn í níu stig. Valur reyndist hins vegar sterkari á lokakaflanum og vann leikinn 57-66. Njarðvík heldur toppsætinu, ásamt Fjölni, en Valur er nú aðeins tveimur stigum frá toppliðunum. Í Suðurnesjaslag gærkvöldsins áttust Keflavík og Grindavík við. Þar voru það Keflvíkingar sem reyndust betra liðið og varð sigurinn öruggur, 85-65. Keflavík er áfram í fimmta sæti deildarinnar með 16 stig en Grindavík sæti neðar með tíu stig. Haukar og Fjölnir mætast í deildinni í kvöld en með sigri getur Fjölnir komist eitt á toppinn. Haukar eru í fjórða sæti deildarinnar. Spilað verður í úrvalsdeild karla í kvöld, Stjarnan tekur á móti Þór frá Akureyri, Vestri og Valur eigast við og Grindavík fær Tindastól í heimsókn.
ÍBV er á mikilli siglingu í úrvalsdeild kvenna í handbolta en Eyjakonur unnu öruggan átta marka sigur á Val, 30-22. Marija Jovanovic átti stórleik hjá ÍBV en hún skoraði 10 mörk og gaf sjö stoðsendingar. Hjá Val var Mariam Eradze með sjö mörk. ÍBV fór með sigrinum upp í fjórða sæti deildarinnar, nú með 14 stig, og eru Eyjakonur einu stigi frá KA/Þór í þriðja sæti. Valur er áfram í öðru sætinu með 16 stig en Fram er á toppi deildarinnar með 21 stig. Haukar unnu öruggan sigur á Aftureldingu í gær, 38-28. Haukar eru í fjórða sæti deildarinnar með 15 stig en Afturelding vermir botnsætið án stiga.
Reykjavíkurleikarnir halda áfram í kvöld og klukkan hálf átta verður bein útsending á RÚV 2 frá úrslitum í keilu frá Egilshöllinni. Fjórir keilarar keppa til úrslita með útsláttarfyrirkomulagi, þar sem einn keilari dettur út í hverri umferð.

Valur minnkaði forskot Njarðvíkur og Fjölnis á toppi úrvalsdeildar kvenna í körfubolta í tvö stig í gærkvöld. ÍBV vann sinn fimmta sigur í röð í úrvalsdeild kvenna í handbolta. 